KOMISIJOS REGLAMENTAS (EB) Nr. 156/2008
2008 m. vasario 21 d.
iš dalies keičiantis Reglamento (EB) Nr. 109/2007 nuostatas, susijusias su mažiausiu pašarų priedo natrio monenzino (Coxidin) kiekiu
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 13 straipsnio 3 dalį,
kadangi:
(1)
Priedą natrio monenziną (Coxidin) buvo leista naudoti laikantis tam tikrų sąlygų pagal Reglamentą (EB) Nr. 1831/2003. Komisijos reglamentu (EB) Nr. 109/2007 (2) suteiktas leidimas naudoti priedą dešimt metų mėsiniams viščiukams ir kalakutams, leidimą susiejant su leidimo išleisti priedą į apyvartą turėtoju.
(2)
Reglamente (EB) Nr. 1831/2003 numatyta galimybė leidimo turėtojui pateikus prašymą ir Europos maisto saugos tarnybai pateikus nuomonę keisti leidimą naudoti priedą.
(3)
Leidimo naudoti pašarų priedą natrio monenziną (Coxidin) turėtojas pateikė prašymą, kuriame siūlo pakeisti leidimo sąlygas sumažinant mažiausią priedo kiekį kalakutams.
(4)
2007 m. rugsėjo 18 d. priimtoje nuomonėje Europos maisto saugos tarnyba pasiūlė sumažinti mažiausią priedo kiekį kalakutams nuo 90 mg iki 60 mg vienam kilogramui visaverčio pašaro, kadangi jis gali būti laikomas veiksmingu užkertant kelią koksidiozei (3).
(5)
Todėl reikėtų atitinkamai iš dalies pakeisti Reglamentą (EB) Nr. 109/2007.
(6)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 109/2007 priedas keičiamas šio reglamento priedu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. vasario 21 d.